Kuressaare linnavolikogu otsusel jõustus tänasest linnas lahja alkoholi reklaamimise keeld, mille kohaselt ei ole näiteks õlle ja siidri välireklaam enam linnaterritooriumil lubatud.    "Taolist määruse projekti ajendasid koostama volikogule saadetud alkoholitemaatikat puudutavad linnakodanike kirjad ning linnavalitsus leidis, et ühe meetmena alkoholitarbimise piiramiseks tuleks keelustada lahja alkoholi välireklaami kogu linna ulatuses,"  lausus volikogu toetuse saanud määruseprojekti autor, Kuressaare abilinnapea Argo Kirss. Tema sõnul näeb ka linna arengukava ette alkoholireklaami piiramist laste- ja haridusasutuste lähedal. Samas on Kuressaare väikelinn, lapsi ja noori liigub kõikjal ning seetõttu otsustas linnavolikogu kehtestada lahja alkoholi keelu kogu linna territooriumil.    Argo Kirss ütles, et hoolimata jõustunud volikogu määrusest, võis veel täna linnas märgata lahja alkoholi reklaami ja reklaamifirmad ei ole tõtanud  reklaami maha võtma. "Ühtegi protokolli linn veel teinud ei ole, kuid ma ei näe ühtki põhjust, miks linn ei võiks edasisel piirangu eiramisel ka trahve tegema hakata," sõnas abilinnapea.    Reklaamiseaduse kohaselt saaks reklaamikeelu rikkumise eest trahvida juriidilist isikut kuni 40 000 krooniga.    Argo Kirsi hinnangul võiks võimalikest trahvidest laekunud raha suunata näiteks lastelaagrite arvu suurendamisele Kuressaares.    Saarlane.ee